Першае пасланне да Цімафея

1

Прывітанне

¹Павел, апостал Езуса Хрыста паводле загаду Бога, нашага Збаўцы, і Езуса Хрыста, нашай надзеі, – ²Цімафею, сапраўднаму дзіцяці ў веры: ласка, міласэрнасць і спакой ад Бога Айца і Пана нашага Езуса Хрыста.

Перасцярога перад фальшывымі настаўнікамі

³Ідучы ў Македонію, я прасіў цябе застацца ў Эфесе, каб ты забараніў некаторым навучаць іншаму, ⁴а таксама займацца байкамі і бясконцымі радаводамі, якія выклікаюць больш спрэчак, чым служаць Божаму настаўленню ў веры. ⁵Мэта ж настаўлення – гэта любоў з чыстага сэрца, добрага сумлення і праўдзівай веры. ⁶Некаторыя адвярнуліся ад гэтага і звярнуліся да пустаслоўя, ⁷хочучы быць настаўнікамі Закону, хоць не разумеюць, што гавораць і што сцвярджаюць.

Сапраўдная роля Закону

⁸Мы ведаем, што Закон добры, калі хто ім разумна карыстаецца, ⁹ведаючы, што Закон дадзены не для справядлівых, але для несправядлівых, непаслухмяных, бязбожных, грэшнікаў, разбэшчаных і блюзнерцаў, бацьказабойцаў, мацізабойцаў і чалавеказабойцаў, ¹⁰распуснікаў, мужаложнікаў, для гандляроў людзьмі, падманшчыкаў, ілжэсведкаў і для ўсіх тых, хто пярэчыць здароваму вучэнню, ¹¹згоднаму з Евангеллем, якое ёсць хвалой благаслаўлёнага Бога і якое даручана мне.

Падзяка Паўла за пакліканне

¹²Я дзякую нашаму Пану Езусу Хрысту, які ўмацаваў мяне, таму што Ён палічыў мяне вартым даверу, паставіўшы сабе на служэнне, ¹³хоць я раней быў блюзнерцам, пераследнікам і крыўдзіцелем. Але я быў памілаваны, таму што рабіў гэта ў няведанні і бязвер’і. ¹⁴Ласка ж нашага Пана шчодра перапоўніла мяне разам з вераю і любоўю, якая ў Езусе Хрысце.

¹⁵Годнае веры слова і вартае поўнага прыняцця, што Езус Хрыстус прыйшоў у свет, каб збавіць грэшнікаў, сярод якіх я першы. ¹⁶Але я памілаваны для таго, каб ува мне першым Езус Хрыстус паказаў усю доўгацярплівасць як прыклад тым, хто будзе верыць у Яго дзеля жыцця вечнага.

¹⁷Валадару вякоў, незнішчальнаму, нябачнаму і адзінаму Богу – пашана і слава на векі вечныя. Амэн.

Заданне Цімафея

¹⁸Гэты наказ даю табе, сыне Цімафею, паводле ранейшых адносна цябе прароцтваў, каб ты змагаўся згодна з імі як добры барацьбіт, ¹⁹маючы веру і чыстае сумленне, якое некаторыя адкінулі і згубілі веру. ²⁰Сярод іх Гіменэй і Аляксандр, якіх я аддаў сатане, каб адвучыліся блюзнерыць.

2

Аб малітве за ўсіх

¹Перш за ўсё, я заклікаю, каб прашэнні, малітвы, просьбы аб заступніцтве і падзякі ўзносіліся за ўсіх людзей: ²за каралёў і за ўсіх, хто мае ўладу, каб мы маглі весці спакойнае і ціхае жыццё ва ўсёй пабожнасці і годнасці. ³Гэта добра і прыемна ў вачах Бога, Збаўцы нашага, ⁴які хоча, каб усе людзі былі збаўлены і дайшлі да пазнання праўды. ⁵Бо адзін Бог і адзін пасрэднік паміж Богам і людзьмі – Чалавек Езус Хрыстус, ⁶які аддаў сябе самога на водкуп за ўсіх як сведчанне, дадзенае ў адпаведную пару, ⁷дзеля чаго я прызначаны прапаведнікам і апосталам. Кажу праўду і не хлушу. Я настаўнік язычнікаў у веры і праўдзе.

Мужчыны і жанчыны падчас малітвы

⁸Таму жадаю, каб мужчыны маліліся на кожным месцы, узносячы чыстыя рукі без гневу і спрэчак. ⁹Падобна і жанчыны няхай апранаюцца з належнай стрыманасцю, сціпла і прыстойна, аздабляючы сябе не пляценнем валасоў ці золатам або пэрламі ці каштоўнымі строямі, ¹⁰але добрымі ўчынкамі, як належыць жанчынам, што імкнуцца да пабожнасці.

¹¹Жанчына няхай вучыцца ў ціхасці і ў поўнай паслухмянасці. ¹²А жанчыне не дазваляю навучаць і панаваць над мужам, але няхай застаецца ў ціхасці. ¹³Бо першым быў створаны Адам, а потым Ева. ¹⁴І не Адам быў зведзены, але жанчына была зведзеная і зграшыла. ¹⁵Яна будзе збаўлена праз нараджэнне дзяцей, калі яны будуць трываць у веры, любові і святасці з развагаю.

3

Біскупы

¹Гэта слова годнае веры: калі хто жадае біскупства, ён жадае добрай справы. ²Таму біскуп павінен быць бездакорным, мужам адной жонкі, цвярозым, разважлівым, прыстойным, гасцінным, здольным навучаць, ³не схільным да п’янства, не сварлівым, але спагадлівым, міралюбным і не прагным да грошай. ⁴Ён павінен добра кіраваць уласным домам і трымаць дзяцей у паслухмянасці з усёй пашанаю. ⁵Бо, калі хто не ўмее кіраваць уласным домам, як жа зможа клапаціцца аб Касцёле Божым? ⁶Ён не павінен быць неафітам, каб не заганарыўся і не патрапіў пад д’ябальскае асуджэнне. ⁷Ён павінен таксама мець добрае сведчанне ад тых, хто звонку, каб не патрапіць у пагарду і пастку д’ябла.

Дыяканы

⁸Таксама і дыяканы павінны быць годнымі, некрывадушнымі, не павінны злоўжываць віном і быць карыслівымі. ⁹Павінны захоўваць таямніцу веры ў чыстым сумленні. ¹⁰І такіх трэба спачатку выпрабоўваць, а потым няхай служаць, калі будуць бездакорнымі. ¹¹Жанчыны таксама няхай будуць годнымі, не пляткаркамі, цвярозымі, вернымі ва ўсім. ¹²Няхай дыякан будзе мужам адной жонкі, няхай добра кіруе дзецьмі і ўласным домам. ¹³Бо тыя, хто добра служыў дыяканам, здабываюць сабе годнае становішча і вялікую адвагу ў веры ў Езусе Хрысце.

Касцёл Божы

¹⁴Пішу табе гэта, маючы надзею неўзабаве прыбыць да цябе. ¹⁵Калі буду спазняцца, то ведай, як трэба паводзіць сябе ў доме Божым, які з’яўляецца Касцёлам жывога Бога, стаўпом і апірышчам праўды. ¹⁶І мы згодна прызнаём, што гэта вялікая таямніца пабожнасці: Той, хто з’явіўся ў целе, быў апраўданы ў Духу, з’явіўся анёлам, быў абвешчаны язычнікам, знайшоў веру ў свеце і быў узнесены ў славе.

4

Супраць фальшывых вучэнняў

¹Дух выразна кажа, што напрыканцы часоў некаторыя адступяцца ад веры і звернуцца да духаў, якія зводзяць, і да навук дэманаў ²праз крывадушных падманшчыкаў, якія заплямілі сваё сумленне. ³Яны забараняюць жаніцца, спажываць стравы, якія Бог стварыў дзеля спажывання з удзячнасцю для веруючых і тых, якія пазналі праўду. ⁴Бо ўсё, што стварыў Бог, добрае, і нельга адкідаць нічога, што з удзячнасцю прымаецца. ⁵Яно асвячаецца праз слова Божае і малітву.

Добрае вучэнне і пабожнасць

⁶Калі гэта растлумачыш братам, станеш добрым слугою Езуса Хрыста, які жывіцца словамі веры і добрай навукі, якой ты заўсёды трымаўся. ⁷Асцерагайся бязбожных і недарэчных баек.

Сябе ж выхоўвай у пабожнасці, ⁸бо цялеснае практыкаванне мала ў чым карыснае, а пабожнасць да ўсяго прыдатная, мае ў сабе абяцанне цяперашняга і будучага жыцця. ⁹Праўдзівае гэта слова і вартае ўсялякай увагі. ¹⁰Бо дзеля гэтага мы працуем і змагаемся, таму што спадзяемся на Бога жывога, Збаўцу ўсіх людзей, асабліва веруючых. ¹¹Загадвай гэта і гэтаму навучай.

Прыклад для верных

¹²Няхай ніхто не пагарджае тваёй маладосцю, але стань для верных узорам у слове, паводзінах, любові, веры і беззаганнасці. ¹³Пакуль прыйду, займіся чытаннем Пісання, заахвочваннем і навучаннем. ¹⁴Не занядбоўвай дар, які ёсць у табе і які быў дадзены табе праз прароцтва і ўскладанне рук калегіі прэзбітэраў. ¹⁵Аб гэтым клапаціся, у гэтым трывай, каб твой поступ быў відавочны для ўсіх. ¹⁶Зважай на сябе і на навучанне. Заставайся ў гэтым. Робячы так, і самога сябе збавіш, і тых, хто слухае цябе.

5

Удовы

¹Старэйшага не дакарай, але ўпрошвай, як бацьку; маладых – як братоў; ²старэйшых жанчын – як маці, а маладых – як сясцёр, з усёй беззаганнасцю. ³Удоваў шануй, калі яны сапраўды ўдовы. ⁴Калі ж якая ўдава мае дзяцей або ўнукаў, то няхай яны перш вучацца шанаваць сваю сям’ю ды быць удзячнымі бацькам, бо гэта падабаецца Богу. ⁵Сапраўдная ўдава і адзінокая спадзяецца на Бога і ўзносіць да Яго просьбы і малітвы днём і ноччу. ⁶Тая ж, што шукае асалоды, мёртвая пры жыцці. ⁷Таму так настаўляй іх, каб яны былі беззаганнымі. ⁸Калі ж хто не апякуецца сваімі, асабліва хатнімі, той адкінуў веру і горшы за няверуючага.

⁹Удавой павінна лічыцца тая, якой не менш шасьцідзесяці гадоў, якая мела аднаго толькі мужа. ¹⁰Яна павінна славіцца добрымі ўчынкамі, гэта значыць добрым выхаваннем дзяцей, гасціннасцю і тым, што абмывала ногі святым, дапамагала гаротным і рупілася пра добрыя справы. ¹¹А маладых удоваў абмінай, бо яны, кіруючыся пажадлівасцю пагарджаюць Хрыстом ды імкнуцца выйсці замуж. ¹²Яны годныя асуджэння, бо страцілі першасную вернасць. ¹³Ходзячы па хатах, яны таксама вучацца гультайству. Яны не толькі гультайкі, але пляткаркі і цікаўныя, гавораць тое, што не трэба. ¹⁴Таму лічу, што лепш, каб маладыя ўдовы выходзілі замуж, нараджалі дзяцей, кіравалі домам і не давалі ворагу ніякіх падстаў да знеслаўлення. ¹⁵На жаль, ужо некаторыя пайшлі за сатаной.

¹⁶Калі ж якая верніца мае ўдоваў, дык няхай апякуецца імі і не абцяжарвае Касцёла, каб ён мог дапамагаць сапраўдным удовам.

Прэзбітэры

¹⁷Прэзбітэраў, якія добра кіруюць, акружайце падвойнай пашанай, асабліва тых, хто цяжка працуе, прапаведуючы і навучаючы. ¹⁸Бо Пісанне кажа: «Не завязвай пысы валу, які малоціць» і: «Працаўнік варты платы сваёй». ¹⁹Не прымай абвінавачанняў супраць прэзбітэра, хіба што з-за двух ці трох сведкаў. ²⁰А тых, хто грашыць, дакарай перад усімі, каб іншыя таксама мелі страх. ²¹Заклінаю цябе перад Богам і Хрыстом Езусам, і выбранымі анёламі, каб ты захоўваў гэта без прыліку і не рабіў нічога прадузята. ²²Не ўскладай паспешліва рук ні на кога, і не ўдзельнічай у грахах іншых, а сябе самога захоўвай беззаганным.

Іншыя настаўленні

²³Адгэтуль не пі вады, але патроху ўжывай віна з увагі на страўнік і твае частыя немачы.

²⁴Грахі некаторых людзей відавочныя яшчэ да суда, а за некаторымі ідуць следам. ²⁵Падобна і добрыя ўчынкі відавочныя, а калі не, то ўсё роўна схавацца не змогуць.

6

Гаспадары і слугі

¹Нявольнікі, якія пад ярмом, няхай лічаць сваіх гаспадароў годнымі ўсякай павагі, каб не зневажалася імя Божае і навука. ²Тыя, хто мае веруючых гаспадароў, няхай не пагарджаюць імі, што яны браты, але няхай больш служаць ім, бо яны веруючыя і ўмілаваныя, і здзяйсняюць добрую справу. Гэтаму навучай і да гэтага заклікай.

Праўдзівыя і фальшывыя настаўнікі

³Калі хто навучае інакш і не трымаецца здаровых словаў Пана нашага Езуса Хрыста, а таксама згоднага з пабожнасцю вучэння, ⁴той заганарыўся, нічога не ведае, але мае хваравітую схільнасць да пытанняў і слоўных спрэчак. З гэтага ўзнікаюць зайздрасць, гнеў, блюзнерствы, зласлівыя падазрэнні, ⁵няспынныя спрэчкі пазбаўленых праўды людзей з сапсаваным мысленнем, якія лічаць, што пабожнасць – гэта прыбытак.

⁶Сапраўды, пабожнасць разам з задавальненнем – гэта вялікая карысць. ⁷Бо мы нічога не прыносім у свет і не можам нічога вынесці. ⁸Але, маючы спажытак і чым прыкрыцца, будзем жа задаволеныя гэтым. ⁹А тыя, хто хоча ўзбагаціцца, трапляюць у спакусу і пастку, у шматлікія неразумныя і шкодныя пажадлівасці, якія патапляюць людзей у згубе і пагібелі. ¹⁰Бо корань усялякага зла – гэта любоў да грошай, у пагоні за якімі некаторыя адступіліся ад веры і аддалі сябе шматлікім пакутам.

Заклік змагацца за веру

¹¹Ты ж, чалавеча Божы, пазбягай гэтага, імкніся да справядлівасці, пабожнасці, веры, любові, цярплівасці і лагоднасці. ¹²Змагайся добрым змаганнем веры, трымайся вечнага жыцця, да якога ты пакліканы і пра якое ты даў добрае вызнанне перад многімі сведкамі.

¹³Перад Богам, які дае жыццё ўсяму, і перад Езусам Хрыстом, які даў перад Понціем Пілатам добрае сведчанне, ¹⁴наказваю табе захоўваць запаведзь чыстай і беззаганнай аж да аб’яўлення Пана нашага Езуса Хрыста, ¹⁵якое ў свой час пакажа шчаслівы і адзіны моцны, Кароль над каралямі і Пан над панамі, ¹⁶адзіны несмяротны, які жыве ў недаступным святле, якога ніхто з людзей не бачыў і бачыць не можа. Яму пашана і вечная моц. Амэн.

Выкарыстанне багаццяў

¹⁷Багатым гэтага веку загадвай, каб завысока пра сябе не думалі і не спадзяваліся на няпэўнае багацце, але на Бога, які шчодра дае нам усё для карыстання. ¹⁸Няхай робяць дабро, багацеюць добрымі ўчынкамі, будуць шчодрымі, дзяляцца з іншымі. ¹⁹Так, збіраючы сабе добры скарб на будучае, забяспечаць сабе сапраўднае жыццё.

Заканчэнне

²⁰О Цімафею, беражы гэты дэпазіт веры, пазбягай бязбожнага пустаслоўя, а таксама супярэчнасцяў фальшывага пазнання, ²¹ідучы за якім, некаторыя адышлі ад веры.

Ласка з вамі.

© Канферэнцыя Каталіцкіх Біскупаў у Беларусі, Мінск 2017